Kui suure õpilaskontingendi peal katsetatakse riigieksami ülesandeid? Senised eksamid näitavad, et katsetamist ei ole olnud või pole tehtud järeldusi, sest õpilastel ei jätku aega ülesannete lahendamiseks. Ka eeltöö tuleb teha ja igasugused soovitused selle kohta, et eeltööd ei pea tegema, on asjatundmatud.  Oma kogemustest võin öelda, et näiteks matemaatika tasemetöid eeltestitakse vähemalt 150 õpilase peal ja õpilased on valitud väga erinevate kriteeriumite järgi (linnast, maalt, õpiraskused, tavakoolid, nn eliitkoolid jne). Testitakse nii üksikülesandeid kui ka terviktööd.  Ka riigieksamite ülesandeid eeltestitakse. Õpilaste arvukus ei ole väga suur (ja kahjuks väheneb veelgi) ja seetõttu ei  ole mõeldav, et testitavaid oleks tuhandeid. Millel põhinevad kahtlused, et varem ei ole eeltestimisi tehtud, jääb mulle arusaamatuks.  Olen nõus, et matemaatika eksamil tuleb õpilastele anda ka n-ö mõtlemisaega ja kiirustamine ei ole põhjendatud. 2008. a matemaatika riigieksamil otsustati eksaminandidele anda ülesannete lahendamiseks rohkem aega (II osa 150 minutit) ja kindlasti mõjus positiivselt ka I osa ülesannete arvu vähendamine (I osas 5 ülesannet). Nii on see planeeritud ka sellel aastal.  Kindlasti pole mõtet kogu eksamitööd mustandilehel läbi lahendada  see on küll ajaressursi raiskamine.